རྒྱ་གར་གྱི་འཐབ་རྩོད་ནང་མི་ཧ་ཅང་མང་པོ་ཞིག་གིས་ཚེ་སྲོག་བློས་བཏང་ཡོད་པ་དང་།ད་བར་མི་ལོ་དྲུག་ཅུ་ཙམ་གྱི་རིང་བོད་པའི་འཐབ་རྩོད་ཀྱི་ཆེད་དུའང་བོད་མི་མང་པོ་ཞིག་གིས་ཚེ་སྲོག་བློས་གཏོང་བྱས་ཡོད།རྒྱ་གར་གྱི་འཐབ་རྩོད་ནང་འཚེ་མེད་ཞི་བའི་ཐབས་ལམ་ཐོག་ནས་དབྱིན་གཞུང་ལ་ངོ་རྒོལ་བྱེད་མཁན་དང་།དྲག་པོའི་ཐོག་ནས་དབྱིན་གཞུང་ལ་ཁ་གཏད་གཅོག་མཁན་བྱུང་ཡོད་པ་གཉིས་ཕན་ཚུན་དོ་མཉམ་པ་ལྟ་བུ་བྱུང་ཡོད་པ་ལས།ཡང་ལྗིད་ཤོར་བའི་གནས་ཚུལ་བྱུང་མེད།འདས་པའི་ལོ་རྒྱུས་ནང་བོད་པའི་འཐབ་རྩོད་ཆེད་དྲག་པོའི་ཐབས་ལམ་བེད་སྤྱོད་བཏང་མྱོང་ཡང་།ད་ལྟའི་ཆར་བོད་ཕྱི་ནང་གཉིས་སུ་ངོ་རྒོལ་དང་རང་སྲུང་གི་ཆེད་དུའང་དྲག་པོའི་ཐབས་ལམ་བེད་སྤྱོད་གཏོང་གི་མེད་སྟབས།གནད་དོན་འདིའི་ཐད་ནས་རྒྱ་གར་གྱི་རང་བཙན་འཐབ་རྩོད་དང་བསྡུར་ན་ཁྱད་པར་ཆེན་པོ་ཤོར་ཡོད།ད་ལྟ་འཛམ་གླིང་གི་ཁྱོན་འདིར་འཚེ་མེད་ཞི་བ་ཁ་ནས་དུས་རྒྱུན་བཤད་ཀྱི་ཡོད་ཀྱང་།དོན་དུ་དྲག་པོའི་འཐབ་རྩོད་བྱེད་མཁན་ལ་དོ་སྣང་དང་རྒྱབ་སྐྱོར་མང་བ་བྱེད་ཀྱི་ཡོད་པ་ནི།གོ་ལའི་ཤར་ནུབ་ཀུན་ཏུ་དངོས་སུ་མཐོང་རྒྱུ་ཡོད་པ་ཞིག་རེད།